# ܘܲܪܲܩܬܵܐ ܕܡܵܘܕܥܵܢܘܼܬܵܐ ــ ܦܘܼܩܕܵܢܵܐ ܗܵܫܵܝܵܐ ܩܵܐ ܫܲܝܢܘܼܬܵܐ (ܣܲܠܵܡܲܬܘܼܬܵܐ) ܕܟܢܘܼܫܬܵܐ ܕܡܲܕܪܲܫܬܵܐ

# (Fact sheet – Immediate School Community Safety Order)

ܡܘܿܕܝܼ ܟܹܐ ܥܵܒܼܹܕ ܦܘܼܩܕܵܢܵܐ ܗܵܫܵܝܵܐ ܩܵܐ ܫܲܝܢܘܼܬܵܐ (ܣܲܠܵܡܲܬܘܼܬܵܐ) ܕܟܢܘܼܫܬܵܐ ܕܡܲܕܪܲܫܬܵܐ؟

ܚܲܕܟܡܵܐ ܐ݉ܢܵܫܹ̈ܐ، ܐܲܝܟܼ ܡܕܲܒܪܵܢܹ̈ܐ ܘܦܵܠܵܚܹ̈ܐ ܕܡܦܲܪܢܣܵܢܘܼܬܵܐ ܕܡܲܠܲܦܬܵܐ (Department of Education)، ܦܝܼܫܹ̈ܐ ܝܢܵܐ ܩܸܪܝܹ̈ܐ ‘ܦܲܪܨܘܿܦܹ̈ܐ ܡܸܫܬܲܐܠܵܢܹ̈ܐ’. ܐܝܼܬܠܗܘܿܢ ܚܲܝܠܵܐ ܩܵܐ ܕܝܵܗܒܼܝܼ ܦܘܼܩܕܵܢܹ̈ܐ ܕܡܲܪܝܸܙܝܼ ܠܩܵܢܘܿܢܹ̈ܐ ܩܵܐܠܵܘܟܼܘܿܢ ܩܵܐ ܕܬܵܒܥܝܼܬܘܿܢ ܠܗܘܿܢ ܐܝܼܡܲܢ ܕܐܵܙܠ݉ܝܼܬܘܿܢ ܠܡܲܕܪܲܫܬܵܐ ܝܲܢ ܝܵܗܒܼܝܼܬܘܿܢ ܘܫܵܩܠܝܼܬܘܿܢ ܥܲܡܘܿܗܿ.

ܚܲܕ ܦܘܼܩܕܵܢܵܐ ܟܹܐ ܡܲܟܠܹܐ ܠܵܘܟܼܘܿܢ ܡܼܢ ܥܒܼܵܪܬܵܐ ܝܲܢ ܦܝܵܫܬܵܐ ܓܵܘ ܐܲܪܥܵܬܹ̈ܐ ܕܡܲܕܪܲܫܬܵܐ ܝܲܢ ܓܵܘ ܕܘܼܟܵܢܹ̈ܐ ܐ݉ܚܹܪ݉ܢܹ̈ܐ ܐܲܝܟܵܐ ܕܒܸܗܘܵܐ ܝܢܵܐ ܓܵܘܲܝܗܝ ܥܵܒܼܘܿܕܘܵܬܹ̈ܐ ܕܡܲܕܪܲܫܬܵܐ. ܦܘܼܩܕܵܢܵܐ ܒܲܠܟܵܐ ܚܵܒܼܹܫ ܦܲܨܲܠܝܵܬܹ̈ܐ ܕܡܵܘܕܥܵܢܘܼܬܵܐ ܐܲܝܟܼ ܥܸܕܵܢܵܬܹ̈ܐ، ܝܲܢ ܕܘܼܟܵܢܹ̈ܐ، ܐܲܝܟܵܐ ܕܠܹܐ ܛܲܒܸܩ ܓܵܘܲܝܗܝ ܦܘܼܩܕܵܢܵܐ.

ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ **ܦܘܼܩܕܵܢܹ̈ܐ ܩܵܐ ܫܲܝܢܘܼܬܵܐ ܕܟܢܘܼܫܬܵܐ ܕܡܲܕܪܲܫܬܵܐ ܡܵܨܝܵܢܬܵܐ ܝܠܵܗܿ ܡܲܫܟ̰ܲܚܬܲܝܗܝ** ܠܲܐܟ݂ܵܐ ([here](https://www.vic.gov.au/school-community-safety-orders))**. ܐܲܚܬܘܿܢ ܡܵܨܝܼܬܘܿܢ ܓܲܫܩܝܼܬܘܿܢ ܠܚܲܕ ܒܼܝܼܕܝܘܿ** ܠܲܐܟ݂ܵܐ ([here](https://vimeo.com/723185699/0195aac2e2)) **ܩܵܐ ܕܗܲܝܸܪܵܘܟܼܘܿܢ ܕܦܲܪܡܝܼܬܘܿܢ ܡܘܿܕܝܼ ܟܹܐ ܥܵܒܼܕܝܼ ܦܘܼܩܕܵܢܹ̈ܐ ܩܵܐ ܫܲܝܢܘܼܬܵܐ ܕܟܢܘܼܫܬܵܐ ܕܡܲܕܪܲܫܬܵܐ.**

ܟܡܵܐ ܝܠܵܗܿ ܝܲܪܝܼܟܼܬܵܐ ܥܸܕܵܢܵܐ ܕܚܲܕ ܦܘܼܩܕܵܢܵܐ ܗܵܫܵܝܵܐ؟

ܦܘܼܩܕܵܢܵܐ ܐܵܦ ܟܹܐ ܡܲܕܸܥ ܠܵܘܟܼܘܿܢ ܩܵܐ ܟܡܵܐ ܥܸܕܵܢܵܐ ܒܸܕ ܦܵܝܫܝܼ ܡܘܼܬܒܼܹܐ ܐܲܢܹܐ ܩܵܢܘܿܢܹ̈ܐ. ܗܿܝ ܟܡܵܝܘܼܬܵܐ ܕܥܸܕܵܢܵܐ ܒܘܼܫ ܝܲܪܝܼܟܼܬܵܐ ܕܚܲܕ ܦܘܼܩܕܵܢܵܐ ܡܵܨܝܵܐ ܕܗܵܘܝܵܐ ܡܘܼܬܸܒܼܬܵܐ ܩܵܐ 14 ܝܵܘܡܵܢܹ̈ܐ.

**ܐܸܢ ܐܝܼܬܠܵܘܟܼܘܿܢ ܚܲܕ ܫܲܒܼܪܵܐ (ܝܲܠܵܕ݉ܐ ܙܥܘܿܪܵܐ) ܓܵܘ ܡܲܕܪܲܫܬܵܐ، ܡܘܿܕܝܼ ܒܸܕ ܗܵܘܹܐ ܥܲܠܲܝܗܝ ܗܵܕܝܼܵܐ ܟܲܕ ܐܵܢܵܐ ܓܵܪܸܓ ܬܵܒܥܸܢ ܠܚܲܕ ܦܘܼܩܕܵܢܵܐ ܗܵܫܵܝܵܐ؟**

ܡܲܕܪܲܫܬܵܘܟܼܘܿܢ ܬܘܼܚܡܸܢܬܵܐ ܝܠܵܗܿ ܒܗܸܫܝܵܪܘܼܬܵܐ ܒܘܼܕ ܕܵܐܟܼܝܼ ܒܸܕ ܥܵܒܼܹܕ ܦܘܼܩܕܵܢܵܐ ܟܵܐܪ ܥܲܠ ܫܲܒܼܪܵܘܟܼܘܿܢ ܘܕܵܐܟܼܝܼ ܡܲܣܸܡܝܼܬܘܿܢ ܒܵܠܵܐ ܥܲܠܲܝܗܝ. ܚܲܕ ܦܘܼܩܕܵܢܵܐ ܠܵܐ ܝܠܵܗܿ ܡܲܥܢܵܝܹܗ ܕܡܲܟܠܹܐ ܠܵܘܟܼܘܿܢ ܡܼܢ ܡܲܣܲܡܬܵܐ ܕܒܵܠܵܐ ܥܲܠ ܫܲܒܼܪܵܘܟܼܘܿܢ ܝܲܢ ܕܟܵܠܝܼܬܘܿܢ ܡܼܢ ܫܲܪܲܟܬܵܐ ܓܵܘ ܝܘܼܠܦܵܢܲܝܗܝ.

ܡܲܕܪܲܫܬܵܘܟܼܘܿܢ ܒܸܕ ܝܵܗܒܼܵܐ ܠܵܘܟܼܘܿܢ ܚܲܕ ‘ܦܪܘܿܬܘܿܟܘܿܠ ܕܝܵܗܒܼܵܠܬܵܐ ܘܫܩܲܠܬܵܐ ܘܡܛܵܝܬܵܐ’ ‘Communications and Access Protocol’ ܒܥܸܕܵܢܵܐ ܒܘܼܫ ܩܘܼܪܒܵܐ ܐܲܝܟܼ ܟܡܵܐ ܕܡܸܬܗܵܘܝܵܢܬܵܐ ܝܠܵܗܿ ܡܼܢ ܒܵܬ݉ܪ ܝܵܗܒܼܵܠܬܵܘܟܼܘܿܢ ܚܲܕ ܦܘܼܩܕܵܢܵܐ. ܐܵܗܵܐ ܒܸܕ ܡܲܪܝܸܙ:

* ܕܵܐܟܼܝܼ ܝܠܵܗܿ ܡܵܨܝܵܢܬܵܐ ܕܦܵܝܫܝܼܬܘܿܢ ܡܘܼܕܸܥܹܐ ܒܘܼܕ ܡܲܠܲܦܬܵܐ ܕܫܲܒܼܪܵܘܟܼܘܿܢ
* ܕܵܐܟܼܝܼ ܡܵܨܹܐ ܫܲܒܼܪܵܘܟܼܘܿܢ ܦܵܐܹܫ ܒܸܪܚܵܫܵܐ ܠܡܲܕܪܲܫܬܵܐ ܘܫܲܪܘܼܟܹܐ ܓܵܘ ܥܵܒܼܘܿܕܘܵܬܹ̈ܐ ܕܡܲܕܪܲܫܬܵܐ ܒܫܲܝܢܘܼܬܵܐ
* ܡܘܿܕܝܼ ܒܸܕ ܥܵܒܼܕܝܼ ܩܵܐ ܐܲܟܲܕܬܵܐ ܕܫܲܒܼܪܵܘܟܼܘܿܢ ܦܝܵܫܵܐ ܝܠܹܗ ܣܢܝܼܕܵܐ ܘܡܘܼܣܸܡܵܐ ܒܵܠܵܐ ܥܲܠܹܗ.

**ܡܘܿܕܝܼ ܐܸܢ ܐܵܢܵܐ ܠܵܐ ܣܲܙܓܸܪܸܢ ܥܲܡ ܚܲܕ ܦܘܼܩܕܵܢܵܐ ܗܵܫܵܝܵܐ؟**

ܦܲܪܨܘܿܦܵܐ ܡܸܫܬܲܐܠܵܢܵܐ ܕܥܒܼܝܼܕܠܹܗ ܦܘܼܩܕܵܢܵܐ ܓܵܪܸܓ ܚܲܕܪܹܫܵܐ ܥܵܒܼܹܕ ܚܕܵܐ ܬܢܵܝܬܵܐ ܕܓܲܫܲܩܬܵܐ ܥܲܠ ܦܘܼܩܕܵܢܵܐ ܡܼܢ ܒܵܬ݉ܪ ܕܥܵܒܼܕܠܹܗ ܩܵܐ ܕܚܵܙܹܐ ܐܸܢ ܓܵܪܸܓ ܥܵܒܼܸܕܠܹܗ ܚܲܕ ‘**ܦܘܼܩܕܵܢܹ̈ܐ ܐܲܡܝܼܢܵܝܵܐ ܩܵܐ ܫܲܝܢܘܼܬܵܐ ܕܟܢܘܼܫܬܵܐ ܕܡܲܕܪܲܫܬܵܐ**’ ܝܲܢ ܒܲܛܸܠ ܠܹܗ ܦܘܼܩܕܵܢܵܐ. ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ ܦܘܼܩܕܵܢܹ̈ܐ ܐܲܡܝܼܢܵܝܹ̈ܐ (Ongoing Orders) ܡܵܨܝܵܢܬܵܐ ܝܠܵܗܿ ܡܲܫܟ̰ܲܚܬܲܝܗܝ ܥܲܠ ܫܵܘܦܵܐ ܐܸܠܸܟܬܪܘܿܢܵܝܵܐ ܕܡܲܟܼܬܒܼܵܐ ܕܡܲܠܲܦܬܵܐ ܘܬܲܠܡܲܕܬܵܐ ܠܲܐܟ݂ܵܐ ([here](https://www.vic.gov.au/school-community-safety-orders)).

ܡܵܨܝܼܬܘܿܢ ܥܵܒܼܕܝܼܬܘܿܢ ܚܲܕ ܡܲܛܠܵܒܵܐ ܒܟܠ ܥܸܕܵܢܵܐ ܕܗܵܘܝܵܐ ܩܵܐ ܕܡܲܢܗܸܪܝܼܬܘܿܢ ܣܲܒܵܒ ܕܕܘܼܒܵܪܵܘܟܼܘܿܢ ܒܚܲܕ ܐܘܼܪܚܵܐ ܦܪܝܼܫܬܵܐ، ܕܵܐܟܼܝܼ ܒܸܕ ܥܵܒܼܹܕ ܟܵܐܪ ܥܲܠܵܘܟܼܘܿܢ ܝܲܢ ܥܲܠ ܫܲܒܼܪܵܘܟܼܘܿܢ ܝܲܢ ܟܠܚܲܕ ܡܸܢܕܝܼ ܐ݉ܚܹܪ݉ܢܵܐ ܕܒܵܥܝܼ ܝܵܕܥܝܼ ܠܹܗ. ܩܵܐ ܛܘܼܦ̮ܣܵܐ، ܒܲܠܟܵܐ ܒܵܥܝܼܬܘܿܢ ܐܵܡܪܝܼܬܘܿܢ ܩܵܐ ܡܲܕܪܲܫܬܵܐ ܕܫܲܒܼܪܵܘܟܼܘܿܢ ܐܝܼܬܠܹܗ ܣܲܩܲܬܘܼܬܵܐ ܩܵܐ ܕܐܵܢܝܼ ܐܲܟܸܕܝܼ ܕܐܲܚܬܘܿܢ ܡܵܨܝܼܬܘܿܢ ܦܵܝܫܝܼܬܘܿܢ ܒܸܣܢܵܕܹܗ ܕܐܵܙܹܠ ܠܡܲܕܪܲܫܬܵܐ.

ܚܲܕ ܡܲܛܠܵܒܵܐ ܟܬܝܼܒܼܵܐ ܡܵܨܹܐ ܕܗܵܘܹܐ ܚܕܵܐ ܐܸܓܲܪܬܵܐ ܐܸܠܸܟܬܪܘܿܢܵܝܬܵܐ ܝܲܢ ܚܕܵܐ ܐܸܓܵܪܬܵܐ ܩܵܐ ܦܲܪܨܘܿܦܵܐ ܡܸܫܬܲܐܠܵܢܵܐ. ܡܵܨܝܼܬܘܿܢ ܡܲܦܠܸܚܝܼܬܘܿܢ ܠܹܗ ܠܘܼܚܵܐ ܕܥܲܠ ܫܵܘܦܵܐ ܐܸܠܸܟܬܪܘܿܢܵܝܵܐ ܕܡܦܲܪܢܣܵܢܘܼܬܵܐ ܕܡܲܠܲܦܬܵܐ ܘܬܲܠܡܲܕܬܵܐ ܠܲܐܟ݂ܵܐ ([here](https://www.vic.gov.au/school-community-safety-orders)).

ܐܸܢ ܠܵܐ ܝܬܘܿܢ ܡܲܚܘܼܒܹܐ ܕܟܵܬܒܼܝܼܬܘܿܢ ܚܲܕ ܡܲܛܠܵܒܵܐ، ܡܵܨܝܼܬܘܿܢ ܡܼܢ ܓܹܒܹܗ ܛܵܠܒܝܼܬܘܿܢ ܕܡܲܩܪܸܒܼܝܼܬܘܿܢ ܚܲܕ ܡܲܛܠܵܒܵܐ ܒܗܲܡܙܲܡܬܵܐ. ܐܵܦ ܡܵܨܝܼܬܘܿܢ ܛܵܠܒܝܼܬܘܿܢ ܡܼܢ ܚܲܕ ܦܲܪܨܘܿܦܵܐ ܐ݉ܚܹܪ݉ܢܵܐ ܕܥܵܒܼܹܕ ܚܲܕ ܡܲܛܠܵܒܵܐ ܩܵܐܠܵܘܟܼܘܿܢ، ܐܲܝܟܼ ܦܲܪܨܘܿܦܵܘܟܼܘܿܢ ܣܵܢܕܵܢܵܐ ܕܣܲܩܲܬܘܼܬܵܐ. ܝܲܢ ܬܲܪܓܡܵܢܵܘܟܼܘܿܢ.

**ܡܘܿܕܝܼ ܒܸܕ ܗܵܘܹܐ ܐܸܢ ܐܵܢܵܐ ܠܵܐ ܡܵܨܹܝܢ ܬܵܒܥܸܢ ܠܚܲܕ ܦܘܼܩܕܵܢܵܐ؟**

ܐܸܢ ܠܵܐ ܬܵܒܥܝܼܬܘܿܢ ܠܩܵܢܘܿܢܹ̈ܐ ܡܘܼܬܒܼܹ̈ܐ ܓܵܘ ܦܘܼܩܕܵܢܵܐ، ܡܲܕܪܲܫܬܵܐ ܒܲܠܟܵܐ ܩܲܕܸܡܵܐ ܚܲܕ ܡܲܛܠܵܒܵܐ ܩܵܐ ܒܹܝܬ ܕܝܼܢܵܐ (ܡܲܗܟܲܡܵܐ) ܕܣܲܙܓܲܪܬܵܐ (Magistrate’s Court) ܩܵܐ ܕܫܲܒܼܸܩ ܠܵܘܟܼܘܿܢ ܬܵܒܥܝܼܬܘܿܢ ܠܦܘܼܩܕܵܢܵܐ.

ܐܸܢ ܒܹܝܬ ܕܝܼܢܵܐ ܕܣܲܙܓܲܪܬܵܐ ܡܘܼܫܟ̰ܸܚܦܹܗ ܕܐܲܚܬܘܿܢ ܝܼܬܘܿܢ ܝܗܘܵܐ ܚܸܠܛܵܐ ܒܠܵܐ ܬܒܵܥܬܵܐ ܕܚܲܕ ܦܘܼܩܕܵܢܵܐ، ܒܲܠܟܵܐ ܐܵܢܝܼ:

* ܛܵܠܒܝܼ ܡܸܢܵܘܟܼܘܿܢ ܕܦܵܪܥܝܼܬܘܿܢ ܓ̰ܸܙܵܐ
* ܛܵܠܒܝܼ ܡܸܢܵܘܟܼܘܿܢ ܕܫܵܠܡܝܼܬܘܿܢ ܠܦܘܼܩܕܵܢܵܐ
* ܛܵܠܒܝܼ ܡܸܢܵܘܟܼܘܿܢ ܕܫܵܩܠܝܼܬܘܿܢ ܚܲܕ ܥܒܼܵܕܵܐ ܩܵܐ ܕܫܵܠܡܝܼܬܘܿܢ ܠܦܘܼܩܕܵܢܵܐ
* ܛܵܠܒܝܼ ܡܸܢܵܘܟܼܘܿܢ ܕܥܵܒܼܕܝܼܬܘܿܢ ܚܲܕ ܡܸܢܕܝܼ ܐ݉ܚܹܪ݉ܢܵܐ ܕܒܹܝܬ ܕܝܼܢܵܐ ܒܸܚܙܵܝܵܐ ܝܠܹܗ ܠܚܝܼܡܵܐ.

ܠܹܐ ܕܵܪܹܐ ܠܵܘܟܼܘܿܢ ܓܵܘ ܕܘܼܣܵܚ (ܗܲܒܣܵܐ)، ܘܠܹܐ ܩܲܒܠܝܼܬܘܿܢ ܚܲܕ ܣܸܓܼܠܵܐ ܕܪܲܫܝܼܥܘܼܬܵܐ ܝܲܢ ܚܕܵܐ ܬܲܥܠܲܡܬܵܐ ܪܲܫܝܼܥܵܝܬܵܐ ܩܵܐ ܠܵܐ ܬܒܵܥܬܵܘܟܼܘܿܢ ܠܦܘܼܩܕܵܢܵܐ.

ܡܘܿܕܝܼ ܐܸܢ ܐܵܢܵܐ ܣܵܢܩܸܢ ܠܚܲܕ ܬܲܪܓܡܵܢܵܐ \ ܦܲܫܩܵܢܵܐ ܝܲܢ ܠܣܢܵܕܬܵܐ ܐ݉ܚܹܪ݉ܬܵܐ؟

ܐܸܢ ܣܵܢܩܝܼܬܘܿܢ ܠܚܲܕ **ܬܲܪܓܡܵܢܵܐ، ܦܲܫܩܵܢܵܐ ܝܲܢ ܠܣܵܢܕܵܢܵܐ ܐ݉ܚܹܪ݉ܢܵܐ، ܡܵܨܝܼܬܘܿܢ ܐܵܡܪܝܼܬܘܿܢ ܩܵܐ ܡܕܲܒܪܵܢܵܐ ܕܡܲܕܪܲܫܬܵܐ ܡܵܢܝܼ ܡܵܨܹܐ ܗܲܝܸܪܵܘܟܼܘܿܢ ܕܩܵܢܝܼܬܘܿܢ ܣܢܵܕܬܵܐ.**

**ܐܸܢ ܫܲܒܼܪܵܘܟܼܘܿܢ ܟܹܐ ܐܵܙܹܠ ܠܡܲܕܪܲܫܬܵܐ ܕܗܘܼܟܡܵܐ، ܐܵܦ ܡܵܨܝܼܬܘܿܢ ܗܲܡܙܸܡܝܼܬܘܿܢ ܥܲܡ ܡܲܟܼܬܒܼܵܐ ܐܸܩܠܹܝܡܵܝܵܐ ܕܡܦܲܪܢܣܵܢܘܼܬܵܐ ܕܡܲܠܲܦܬܵܐ ܘܬܲܠܡܲܕܬܵܐ ܩܵܐ ܩܢܵܝܬܵܐ ܕܣܢܵܕܬܵܐ ܒܘܼܫ ܙܵܘܕܵܐ.**

|  |  |
| --- | --- |
| North Eastern Victoriaܬܹܠܸܦ̮ܘܿܢ: 1300 333 231ܐܝܼܡܵܝܠ: nevr@education.vic.gov.au | North Western Victoriaܬܹܠܸܦ̮ܘܿܢ: 1300 338 691ܐܝܼܡܵܝܠ: nwvr@education.vic.gov.au |
| South Eastern Victoriaܬܹܠܸܦ̮ܘܿܢ: 1300 338 738ܐܝܼܡܵܝܠ: sevr@education.vic.gov.au | South Western Victoriaܬܹܠܸܦ̮ܘܿܢ: 1300 333 232ܐܝܼܡܵܝܠ: swvr@education.vic.gov.au |

**ܡܘܿܕܝܼ ܐܸܢ ܐܵܢܵܐ ܒܵܥܝܸܢ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ؟**

ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܫܵܘܦܵܐ ܐܸܠܸܟܬܪܘܿܢܵܝܵܐ ܕܡܦܲܪܢܣܵܢܘܼܬܵܐ ܕܡܲܠܲܦܬܵܐ ܘܬܲܠܡܲܕܬܵܐ ܠܲܐܟ݂ܵܐ ([here](https://www.vic.gov.au/school-community-safety-orders)) ܩܵܐ ܩܢܵܝܬܵܐ ܕܡܵܘܕܥܵܢܘܼܬܵܐ ܒܘܼܫ ܙܵܘܕܵܐ.